Guruén piiri

**Guruén piiri** () on Mosambikin keskiosissa sijaitseva, Zambezian maakuntaan kuuluva piiri. Piirin hallintokeskus on Guruén kaupunki, joka sijaitsee linnuntietä 267 kilometriä kilometriä maakuntakeskus Quelimanesta pohjoiseen.

## Piirin naapurit ja ilmasto
Guruén piirin naapureita ovat pohjoisessa Niassan maakunnan Cuamban piiri ja Nampulan maakunnan Maleman piiri, idässä Alto Molócuen piiri, etelässä Namarroin ja Ilen piirit ja lännessä Molumbon piiri.

Guruén ilmasto on lauhkea. Paikallisen kesän päivälämpötilat ovat 30–40 °C välillä, talvella lämpötila on luokkaa 17–20 °C. Vuoden keskilämpötila on 22–24 °C, käyden korkeimmillaan marraskuussa (keskimäärin 32,5&nbsp;°C; nyttemmin vuoden keskimääräinen maksimi 36,6–38,5 °C) ja alimmillaan heinäkuussa (12,3&nbsp;°C; vuoden keskimääräinen minimi noin 10 °C). Keskimääräinen vuosisademäärä vaihtelee paikasta riippuen noin 1&nbsp;000–2&nbsp;000 millimetrin suuruusluokassa (1&nbsp;995,7 mm / Guruén ilmastoasema (ex. Vila Junqueiro);  1&nbsp;030,2 mm P. A Lioma).

## Pinta-ala ja paikallishallinnollinen jako
Piirin pinta-alalle lähteet antavat hieman vaihtelevia lukemia: 5&nbsp;606 neliökilometriä, tai 5&nbsp;688 km² (2005) tai 6&nbsp;121 km².(2021). 

Paikallistasolla piiri jakautui kolmeen hallinto-alueeseen (, P.A): P.A Cidade de Gurué (sede), P.A de Lioma ja P.A de Mepuagiua. Hallintoalueet jaetaan edelleen paikkakuntiin (localidades).

## Väestö
Mosambikin tilastoviranomaisen ennuste väkiluvuksi on 490&nbsp;488 asukasta (2022). Väkiluku on kasvanut edellisten vuosikymmenien aikana nopeasti: 197&nbsp;179 (VL 1997), 297&nbsp;935 (VL 2007) ja 420&nbsp;869 (2017).

Väestöstä lukutaidottomia on 40,0 prosenttia (2021; vuonna 1997: 73,6%); miehillä lukutaito oli selvästi yleisempää kuin naisilla. Väestön valtakieli on paikalliskieliin lukeutuva lomwe (elomwe) eli länsimakuan kieli, jota äidinkielenään puhui on 65 prosenttia väestöstä (1997). Mosambikin virallista kieltä portugalia puhui vain 35 prosenttia piirin asukkaista; miehet kaksi kertaa naisia useammin (1997). 

Nopean väestönkasvun seurauksena yli puolet maakunnan väestöstä on lapsia ja nuoria (0–17-vuotiaita); Mosambikin tilastoviraston (INE) väestöennusteen (2022) mukaan alle 20-vuotiaita oli 58,6 prosenttia Guruén piirin asukkaista (287&nbsp;583/490&nbsp;488). Unescon Zambeziaan keskittyvän raportin ja maakunnan terveystilaston mukaan mukaan esimerkiksi lasten moniulotteinen köyhyys on Zambezian maakunnassa erittäin yleistä (59,1 % lapsista), ja esimerkiksi alle 5-vuotiaitten anemia sekä lapsikuolleisuus (6,84&nbsp;%) ovat korkealla tasolla (2015–2018). Yleisesti koko Mosambik lukeutuu matalan tulotason maiden keskiarvoa alhaisemmalle tulotasolle, joka osaltaan kuvastaa äärimmäisen köyhyyden yleisyyttä koko maassa.

## Talouselämä ja keskeiset tuotteet
Keskeisimpiä toimialoja Guruén piirissä ovat maatalous, karjankasvatus, kauppa (elintarvikkeiden ja rakennustarvikkeiden vähittäis- ja tukkukauppa) ja koulutuspalvelut oheistoimintoineen (koulut ja lastenkodit, majoitus ja ruokapalvelut). Piirin maa- ja karjatalouden päätuotteita ovat tee, makadamiapähkinä, maissi, kirjodurra (mapira), seesami, voipapu, kyyhkynherne, maapapu (Feijão Jugo), banaani, avokado, appelsiini, mandariini, sokeriruoko, maapähkinä, maniokki, peruna, sipuli, taaro (Madumbe, Amadumbe), nautakarja, vuohet, porsaat ja siipikarja. Teenpensaiden viljely ja tähän liittyvä mustan teen tuotanto on eräs näkyvimmistä maataloustuotannon muodoista Guruén piirissä. Piiri on Mosambikin suurin teetuotannon alue ja tämä maatalouden muoto työllistää tuhansia ihmisiä seudulla. Mosambik tuottaa vuosittain noin 30 miljoonaa kiloa teetä.


Gurué Moçambique.jpg|Maantietä ja maisemaa Guruén piirissä.
Road between Gurue and Mutuali (3966868826).jpg|Hiekkatie Guruén piirissä.
Chapel in Gurue (3966883240).jpg|Kappeli Guruén kaupungissa.

## Lähteet

## Aiheesta muualla
*Casa De cultura de De Gurue  (facebook.co)